Ole Stavad (S), 2005-06-09:
Vi havde i sidste uge en næsten dagslang debat ved andenbehandlingen af det her lovforslag, og jeg – og Socialdemokraterne – har ikke behov for at gentage den meget lange debat.
Det er også, fordi den strukturreform, som vi her har det første lovforslag til vedtagelse ved tredjebehandlingen om, jo er meget omfattende, og derfor kommer der både i dag og de kommende dage formentlig ganske lange, ganske grundige debatter om de enkelte elementer i reformen.
Derfor skal jeg nøjes med her ved tredjebehandlingen at markere, at når vi om et øjeblik trykker på knapperne og stemmer, så er det altså et af hovedforslagene i strukturreformen, der her tages stilling til.
Det, jeg synes, er det mest bekymrende overhovedet ved den måde, som regeringen med accept af et flertal i Folketinget får vedtaget reformen på, er, at når vi vedtager den i dag og de kommende dage, så ved vi reelt stort set ikke noget om, hvilke økonomiske muligheder det efterlader for dem, der får opgaverne.
Også det vender vi jo givet tilbage til under de enkelte punkter.
Når der er kommunevalg og regionsrådsvalg den 15. november i år, vil de kandidater, der stiller op, og de partier, der udarbejder deres programmer om, hvad de gerne vil fremme og gøre bedre i de kommuner, som man gerne vil sidde i bestyrelsen for, reelt intet ane om mulighederne for at realisere valgløfterne.
Selvfølgelig kommer der nogle politiske markeringer af, hvad man gerne vil arbejde for, men mulighederne for at realisere dem i det virkelige liv er der ingen der kender noget som helst til.
Først på et eller andet tidspunkt i 2006 vil Folketinget komme til at behandle en udlignings- og finansieringsreform, som vil fastlægge den økonomi, som de nye kommuner får til rådighed; først i løbet af 2006 vil også økonomien for de nye regioner, der oprettes med det lovforslag, vi her har til behandling, være afklaret.
Derfor kan man vel godt tillade sig at sige, at Folketinget i overført betydning vedtager den her reform med bind for øjnene.
Når vi tænker på, at det vel er den største reform, Folketinget nogen sinde har behandlet, som kommer til at betyde massiv omflytning af opgaver, og som kommer til at berøre i titusindvis, i hundredtusindvis af mennesker og selve kernen i den måde, som vi har indrettet vores velfærdssamfund på, synes jeg ikke, at den måde, som Folketinget eller først og fremmest, kan vi sige, regeringen har grebet den her sag an på, hverken er forsvarlig eller acceptabel.
Socialdemokratiet vil til det konkrete forslag, vi her har til tredje behandling, stemme imod.
Vi mener, som vi meget klart og tydeligt har redegjort for, også da vi havde andenbehandlingen tidligere i hele forløbet, at det vil efterlade en struktur, som absolut ikke indeholder de muligheder heller ikke for en regional udvikling, som vi mener er helt afgørende som et af afkastene af den reform, vi her skal vedtage.
Og selvfølgelig allermest vigtigt er det, at borgerne kan få en bedre betjening med det, der her vedtages, og det er der ikke nogen som helst sikkerhed for.
Vi mener, at det, der kommer ud af reformen, og de vedtagelser, der kommer i dag og de kommende dage, desværre på en række områder giver en ringere betjening af borgerne.